钦定古今图书集成/明伦汇编/官常典/第169卷 > 文献通考 > 《论秦爵》
## 钦定古今图书集成/明伦汇编/官常典/第169卷 > 文献通考 > 《论秦爵》

秦爵二十等，起于孝公之时，商鞅立此法以赏战功。
按古之所谓爵者，皆与之以土地，如公、侯、伯、子男以
至附庸及孤卿大夫，亦俱有世食禄邑。若秦法则惟
彻侯有地，关内侯则虚名而已，庶长以下不论也。始
皇遣王翦击楚，翦请美田甚众，曰：“为大王将有功，终
不得封侯。”然则秦虽有彻侯之爵，而受封者盖少。考
之于《史》，惟商鞅封商于，魏冉封穰侯，范雎封应侯，吕
不韦封文信侯，嫪毒封长信侯。及始皇既称皇帝，东
游海上，至琅邪，群臣议颂功德，惟列侯武成侯王离、
通武侯王贲、伦侯建成侯赵亥、武信侯冯无择，如是
者不过数人而已。然鞅、冉、不韦、毒皆身坐诛废，雎虽
幸善终，而亦未闻传世，王离以下俱无闻焉。盖秦之
法，未尝以土地予人，不待李斯建议而后始罢封建
也。

〈注〉《索隐》曰：伦侯，爵卑于列侯，无封邑者。伦，类也，亦列侯之类。